บล.ไทยพาณิชย์แจก9หุ้นเด็ด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

มองเป้าหมายดัชนีขึ้นได้20% พี/อีหุ้นไทยต่ำเป็นรองเกาหลี
โพสต์ทูเดย์ — บล.ไทยพาณิชย์แจก 9 หุ้นเด็ดพิชิตการลงทุนปี 2554อิง 4 ประเด็นลงทุนสำคัญ ฟากหุ้นไทยยังประคองตัวยืน 1,050 จุด 
นายเกียรติศักดิ์ เจนวิภากุล กรรมการผู้จัดการ สายงานวิจัย บริษัทหลักทรัพย์ ไทยพาณิชย์ เปิดเผยว่า ดัชนีหุ้นไทยปี 2554 แนวโน้มขาขึ้น แต่คงไม่แรงถึงระดับ 40% เท่ากับปีที่ผ่านมา โดยคาดว่าจะปรับตัวขึ้นเพียง 20% หรือมีโอกาสปรับตัวขึ้นได้ถึง 1,200 จุด หรือคิดเป็นค่าพีอีระดับ 14 เท่าบนสมมติฐานกำไรปี 2554 โต 12% 
สาเหตุที่ยังปรับตัวขึ้นได้เนื่องจากดัชนีหุ้นปัจจุบันคิดบนระดับพีอี ที่ 12 เท่า ต่ำเป็นอันดับ 2 ในภูมิภาค รองจากเกาหลีใต้ 
ปีนี้บริษัทจะพาบริษัทจดทะเบียน (บจ.) ไปให้ข้อมูล (โรดโชว์) ในต่างประเทศอย่างน้อยไตรมาสละ 1 ครั้ง ในประเทศสิงคโปร์ ฮ่องกง เป็นต้น สำหรับกลุ่มธุรกิจที่นักลงทุนต่างชาติน่าจะให้ความสนใจจะเป็นการบริโภคและธุรกิจที่ได้รับผลดีหลังจากเริ่มเห็นสัญญาณของเงินลงทุนจากต่างประเทศ (เอฟดีไอ) เข้ามาในไทยตั้งแต่ไตรมาส 4 ที่ผ่านมา เช่นกลุ่มยานยนต์ เป็นต้น 
นายสุกิจ อุดมศิริกุล ผู้อำนวยการ อาวุโส ฝ่ายกลยุทธ์การลงทุนลูกค้าบุคคล สายงานวิจัย บล.ไทยพาณิชย์ กล่าวว่า มี 4 ประเด็นเพื่อใช้สำหรับการลงทุนในปี 2554 เพื่อสร้างผลตอบแทนในระดับที่สูงกว่าการปรับตัวเพิ่มขึ้นของตลาด คือ อัตราดอกเบี้ย การบริโภค การฟื้นตัวของเงินลงทุนทางตรงจากนักลงทุนต่างประเทศ (เอฟดีไอ) และการพัฒนาโครงสร้างขั้นพื้นฐานในอาเซียน
“ธุรกิจที่รับผลดีจาก 4 ประเด็นการลงทุนนี้สามารถคัดออกมาเป็น 9 หุ้นเด่นสำหรับการลงทุนในปี 2554 เพราะมองว่าใน 23 ปีข้างหน้านี้ ผลประกอบการมีแนวโน้มจะเติบโตมากกว่าค่าเฉลี่ยของตลาดที่คาดว่าจะโต 15% อีกทั้งนี้มีโอกาสในการขยายการลงทุนหรือเข้าซื้อและควบรวมกิจการ ซึ่งจะส่งผลให้กำไรเติบโตต่อเนื่องได้ ราคาหุ้นซื้อขายในระดับต่ำเทียบกับอดีตหรือหุ้นในกลุ่มเดียวกัน” นายสุกิจ กล่าว
หุ้นดังกล่าวประกอบด้วย ธนาคารกสิกรไทย (KBANK) ธนาคารกรุงไทย (KTB) บริษัท บ้านปู (BANPU) บริษัท ปตท.เคมิคอล (PTTCH) บริษัท พฤกษา เรียลเอสเตท (PS) บริษัท อมตะ คอร์ปอเรชัน (AMATA) บริษัท ปูนซิเมนต์ไทย (SCC) บริษัท โฮม โปรดักส์ เซ็นเตอร์ (HMPRO) และบริษัท ซิโนไทย เอ็นจีเนียริ่งแอนด์คอนสตรัคชั่น (STEC)
ด้านภาวะตลาดหุ้นเมื่อวันที่ 6 ม.ค. ไม่สามารถผ่านทะลุแนวต้าน 1,050 จุด ไปได้ ดัชนีปิดที่ 1,050.98 จุด เพิ่มขึ้น 0.20 จุด มูลค่าซื้อขายแน่น 43,279.21 ล้านบาท